Kristján Þórður Snæbjarnarson, forseti ASÍ, segir að það myndi veikja sambandið ef Efling gengi úr því. Sólveig Anna Jónsdóttir, formaður Eflingar, sagði um helgina að til greina kæmi að draga félagið úr ASÍ ef ekki verða gerðar breytingar innan sambandsins.
Það er aldrei gott þegar félög hyggjast ganga út úr sambandinu en ég held samt sem áður að það sé mjög mikilvægt að félögin ræði veru sína í samtökum á hverjum tímapunkti fyrir sig og meti kosti og galla þess að vera í þátttökunni.
Sólveig Anna sagði í útvarpsþættinum Sprengisandi á Bylgjunni um helgina að það kæmi til greina að endurskoða framtíð Eflingar innan ASÍ. Hún vildi ekki tjá sig um málið við fréttastofu þegar eftir því var leitað. Kristján telur að það hefði áhrif á styrk og samstöðu ASÍ ef fjölmennt félag eins og Efling segði sig úr sambandinu.
Forseti ASÍ telur að það myndi veikja sambandið ef stórt aðildarfélag eins og Efling segði sig úr því. Formaður Eflingar segir koma til greina að endurskoða framtíð félagsins innan ASÍ. 